
Persongalleri

Celia – hittebarn, oppvokst på Bellevue pikehjem

Emily – Celias venninne på pikehjemmet

Alma Longum – husmor og kokke

Karen Henriksen – hjelper

Marthe Jensen – hjelper

Sofie, Elise, Åsta og Lilly – yngre jenter på pikehjemmet

Madam Møller – eier av Bellevue pikehjem

Henriette – madam Møllers hushjelp

Lars Svendsen – hjelpemann og vaktmester på Bellevue pikehjem

 

Laurits Svendsen – Larsʼ sønn og styrmann på Aurora

Andreas – Lauritsʼ venn og matros på Aurora

 

Torine Katteskinnet, fattig kvinne

 

Ånen båtfant – leder av fantefølget

Ester – Ånens kone

Marie – Ånens og Esters datter

Frederik – Ånens fetter

 

Lett-på-tå (Birthe) – ung og lettlivet kvinne

 

Herr Peter Thomassen, forretningsmann, reder og konsul

Fru Jørgine Thomassen, hans kone

Carsten Thomassen, sønn

Camilla Thomassen, datter

Cathrine Thomassen, datter

Moster Ebeltoft, herr Peters tante

Tord og Louise Strømsnes, fru Thomassens svoger og søster

Emil Strømsnes, fostersønn

Jacob Strømsnes, sønn

Johan Strømsnes, sønn,

Dorthea Strømsnes, datter

Ada Emelie Strømsnes, datter

 

Tom Dickson, i opplæring hos herr Peter

Øyenlege Kittel, herr Peters omgangsvenn

Urmaker Corneliussen, herr Peters omgangsvenn

Herr Ove, herr Peters omgangsvenn

Apoteker Strøm, herr Peters omgangsvenn

 

Jomfru Gundersen, første kokke hos familien

Birgitte, kjøkkenpike

Anton, visergutt og Birgittes kjæreste

Jomfru Mortensen, jomfru Gundersens nabo

Agnete Anderson, ny kokke hos familien

Olevine, kjøkkenpike

Elvira, Antons mor

Harald, Antons bror

Herbert, Agnetes kjæreste

Harriet, ny stuepike hos familien Thomassen

 

Ånen Reiersen, leder av religiøs sekt


Kapittel 1

Bryllupsmiddagen hadde foregått i Speilsalen på Grand hotell, byens fineste storstue. Emil hadde bestilt en velsmakende middag, som ble servert innerst i salen. Det runde bordet hadde vært pyntet med hvit damaskduk, krystallglass, hvite tallerkener med gullforgylte render og hvite servietter, og midt på bordet hadde det stått en vakker blomsteroppsats. Alle seks hadde nesten vridd nakken ut av ledd da de hadde beundret det vakkert dekorerte taket som Speilsalen var kjent for, og de nydelige rosa marmorsøylene hadde fått Alicia til å klappe i hendene av begeistring før hun hadde henvendt seg til Agnes.

– Er de ikke vakre, mor? Slike skulle vi hatt på Gallier Hall-bygningen, ikke sant?

Agnes hadde sett smilende på sin unge datter og snudd seg mot bruden og brudgommen.

– Gallier Hall er altså rådhuset i byen vår, der Pedro sitter i byrådet. Det er en ærverdig gammel bygning med fem tykke søyler i front, og en vakker bygning vi alle er stolt av, forklarte hun. – Men rosa marmorsøyler? Nei, det kan jeg ikke akkurat se for meg.

Hun snudde seg mot Alicia igjen og ristet på hodet, og Alicia så litt forundret på henne.

– Kan du ikke? Når alt er hvitt, blir det så kaldt, synes jeg.

Celia hadde prøvd å se for seg et gammelt hus med rosa søyler, mens Agnes hadde lagt hodet på skakke og sett på sin yngste datter.

– Man kan ikke forvente at alt bare er vakkert, sa hun og strøk henne over armen. – Og selv om rosa marmorsøyler kanskje hadde gjort seg på bygningen, så tror jeg nok din far mener at det finnes bedre måter å bruke penger på.

Alicia satte trutmunn og så på Pedro, som satt og lyttet til samtalen.

– Byrådet liker jo stort sett alle forslagene dine, far, så du kan jo foreslå det, sa hun prøvende.

Hun ble møtt av en lett hoderisting.

– Nei, jeg tror ikke det ville vært lurt, jenta mi, sa han med mild stemme. – Men jeg er enig i at søylene her er fine.

– Spis nå den deilige fisken, brøt Agnes dem av. – Den er helt uten bein, og det er ikke ofte vi får den servert så nytrukket og med slik deilig, hvit fløtesaus som her i landet.

Alicia kom med et nesten lydløst sukk og nikket føyelig, bøyde seg over forretten og tok en munnfull. Hun holdt den i i munnen et øyeblikk, som for riktig å kjenne på smaken. Så smilte hun fornøyd og så ut til å ha glemt de rosa søylene.

– Mmm, dette var godt, mor! Er denne retten noe du er vant til fra din barndom, kanskje?

Agnes svelget fornøyd biten hun hadde i munnen før hun svarte, og plutselig syntes Celia at hun kjente smaken av Agnetes nydelige hvite saus med en svak anelse av muskatnøtt på tungen.

– Fisken vår var alltid nytrukket der jeg kommer fra, svarte hun. – Der kjøpte vi den direkte av fiskerne ved brygga, eller vi fikk den levert på døra.

– Akkurat som vi får med … shellfish?

Alicia kjente ikke til det norske ordet, så Agnes hjalp henne.

– Skalldyr heter det på norsk, og det kan være krabbe, reker, kreps eller hummer. Kan du huske det, tror du?

– Skalldyr, gjentok Alicia og tok en ny munnfull.

Emil, som hadde sittet og fulgt med på samtalen, utbrøt begeistret at sannelig skal dere få smake ramsalte reker når vi kommer fram!

Agnes hadde sett på sønnen, som hadde vist større interesse for en av servitrisene enn for diskusjonen om rosa søyler.

– Hører du det, Marco? Du får visst favoritten din her i landet også!

– Så fint, jeg elsker jo reker!

– Ja, er det noe vi vet, så er det at du elsker reker!

Agnes mente nok ikke å erte ham, men Marco hadde sett litt beklemt på de nygifte.

– Jeg tenker ikke bare på mat, må dere tro, hadde han sagt. – Men en som vokser slik som jeg gjør, må spise mye, har jeg hørt.

Celia hadde sett ømt på ham. Vel var han godt i stand, men han var langt fra tykk, syntes hun.

– Kjære deg, Marco, hadde hun sagt. – Du skal få så mye mat du bare orker. Reker også! Du er riktig så flott. Stor og sterk, og kommer nok til å bedåre ungpikene i byen. Det er jeg sikker på. Ikke sant, Emil?

Emil hadde sett direkte på den unge mannen da han svarte.

– Det tror jeg nok du vil gjøre, ja. En sjarmerende fyr som deg?

Han smilte, og unggutten, som var blitt en tanke rød i ansiktet, så ned i duken.

– Jeg har ikke tid til det nå, jeg skal jo studere.

Pedro hadde heldigvis reddet situasjonen.

– Det er sønnen min, det, hadde han sagt stolt og grepet ham kjærlig om nakken. – Studiene kommer først.

Agnes hadde også smilt stolt. Ja, stoltheten hadde lyst av både Agnes og Pedro hver gang de så på Marco og Alicia, men også når de så på Celia.

De er min familie, og jeg er Emils hustru, hadde hun tenkt. Hvem skulle ha trodd at alt dette kunne skje henne?

Måltidet hadde vært en virkelig smaksopplevelse. Etter den lette forretten med fisk fikk de servert den deiligste kalvestek med fløtesaus. Den var så mør at den smeltet på tungen. Grønnsakene og potene var perfekt kokt, og den fløyelsmyke prinsessepuddingen med rød jordbærsaus hadde frambrakt mange godlynte lyder og smil rundt bordet. Marco hadde til og med bedt om en ekstra porsjon.

– Du er og blir en søtmons, hadde Agnes sagt ertende, og som vanlig var Alicia enig med sin mor, mens Pedro, derimot, ikke hadde sagt et ord.

Her er det kvinner mot menn, hadde Celia tenkt lattermildt. Mor og datter, far og sønn. Men det er vel slik det skal være?

Men mest av alt hadde de snakket om vielsen. Om hvor høytidelig det hadde vært, hvor vakker Celia hadde vært og hvor kjekk Emil hadde vært, og om alt det gode de ønsket dem i fremtiden. Emil hadde holdt en liten tale, og til og med Pedro hadde måttet tørke seg litt i øyekroken.

– … for uten deres kjærlighet til hverandre hadde jeg ikke stått her i dag som verdens lykkeligste mann, hadde han sagt og løftet glasset mot svigerforeldrene. – Det var dere som skapte denne vakre kvinnen her ved min side …

Han hadde snudd seg mot Celia og sett forelsket på henne, mens hun hadde rødmet lett og følte at hun rant over av lykke der hun satt. Men endelig hadde de avsluttet for kvelden, og uten blygsel hadde hun gått inn på rommet sammen med Emil før han lukket døra bak dem. Bryllupsnatta, som de begge hadde lengtet så etter, skulle bare være deres.

